CELEX: 62012CN0329
Language: da
Date: 2012-07-11 00:00:00
Title: Sag C-329/12: Sag anlagt den 11. juli 2012 — Europa-Kommissionen mod Forbundsrepublikken Tyskland

22.9.2012   
            
            
               DA
            
            
               Den Europæiske Unions Tidende
            
            
               C 287/23
            
         Sag anlagt den 11. juli 2012 — Europa-Kommissionen mod Forbundsrepublikken Tyskland
   (Sag C-329/12)
   2012/C 287/42
   Processprog: tysk
   
      Parter
   
   
      Sagsøger: Europa-Kommissionen (ved P. Hetsch og B. Schima, som befuldmægtigede)
   
      Sagsøgt: Forbundsrepublikken Tyskland
   
      Sagsøgerens påstande
   
   
               —
            
            
               Det fastslås, at Forbundsrepublikken Tyskland har tilsidesat sine forpligtelser i henhold til Europa-Parlamentets og Rådets direktiv 2006/24/EF (1) af 15. marts 2006 om lagring af data genereret eller behandlet i forbindelse med tilvejebringelse af offentligt tilgængelige elektroniske kommunikationstjenester eller elektroniske kommunikationsnet og om ændring af direktiv 2002/58/EF, idet den ikke fuldt ud har vedtaget de love og administrative bestemmelser, der er nødvendige for at efterkomme direktivet, og under alle omstændigheder ikke fuldt ud har underrettet Kommissionen herom.
            
         
               —
            
            
               Forbundsrepublikken Tyskland tilpligtes i henhold til artikel 260, stk. 3, TEUF at betale en tvangsbøde på 315 036,54 EUR pr. dag, der skal indbetales på Den Europæiske Unions konto for egne indtægter, for tilsidesættelse af forpligtelsen til at meddele gennemførelsesforanstaltninger.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Fristen for gennemførelse af direktivet udløb den 15. september 2007.
   Den tyske Bundesverfassungsgericht fastslog ved dom af 2. marts 2010, at de af Tyskland vedtagne gennemførelsesforskrifter var forfatningsstridige og ugyldige. Derefter meddelte den tyske regering Kommissionen, at direktivet stadigvæk delvist var gennemført ved gældende retsforskrifter. Senere har forbundsregeringen givet meddelelse om et lovforslag til gennemførelse af direktivets øvrige bestemmelser.
   Da det pågældende lovforslag endnu ikke er blevet vedtaget, er det efter Kommissionens opfattelse ubestridt, at Forbundsrepublikken Tyskland ikke har opfyldt sin forpligtelse til fuldstændig gennemførelse af direktivet. Den nævnte delvise gennemførelse er ikke tilstrækkelig til at opnå direktivets formål som omhandlet i artikel 1. Endelig henviser Kommissionen til, at den opfatter det af Tyskland meddelte forslag som utilstrækkeligt til en fuldstændig gennemførelse af direktivet.
   
      (1)  EUT L 105, s. 54.